**Összefoglaló a gyermekek átmenti otthonainak javaslatairól**

**Készítette: Farkas Ágnes**

A )Az ATOSZ Egyesület „Átmeneti otthonok a változások tükrében” címmel 2017. április 6-7-én Révfülöpön rendezett konferenciát, melynek első napján a gyermekek átmeneti otthonai képviseletében jelen lévők az **alábbi jogszabályok módosítására tettek javaslatot:**

1. A gyermekfelügyelő munkakör betöltésénél jelenleg csak a

gyermek- és ifjúsági felügyelő II.,

dajka,

házi időszakos gyermekgondozó,

gyermek- és ifjúsági felügyelő,

óvodai dajka képesítések vehetők figyelembe.

A gyermekfelügyelők által végzett munka jellege gyakran megkívánja a magasabb iskolai végzettséget, hogy a feladatot ellátók legalább érettségivel és arra épülő szakképesítéssel rendelkezzenek. Az utóbbi évek munkaerő-piaci változásai következtében egyre nehezebb jó felkészültséggel bíró, személyiségében is alkalmas szakembert találni. A szakemberhiány enyhítése és a magasabb színvonalú munkavégzés érdekében szükségesnek tartjuk a képesítési előírások szélesítését az alábbiakkal:

bölcsődei szakgondozó,  
csecsemő- és kisgyermekgondozó,  
csecsemő- és kisgyermeknevelő-gondozó,  
csecsemő- és gyermeknevelő-gondozó ,  
kisgyermekgondozó, -nevelő,  
gyermek- és ifjúsági felügyelő I.,  
gyógypedagógiai asszisztens,  
mentálhigiénés asszisztens,

ifjúságsegítő,

felsőfokú szociális munkás asszisztens,

felsőfokú ifjúságsegítő asszisztens,

gyermekotthoni asszisztens

1. Javasoljuk, hogy a közalkalmazotti bértábla tegye lehetővé az „E” besorolást a gyermekfelügyelő munkakör esetében, amihez változtatni kell a 257/2000. (XII.26.) Korm. r. 2. számú mellékletének II. tábláját (ágazat specifikus munkakörök a család-, gyermek- és ifjúságvédelmi területen).
2. Az Érdekképviseleti Fórumok a gyermekek átmeneti otthonaiban a jelenlegi formájukban működésképtelenek. A gyermekek átmeneti otthonai arra törekszenek, hogy a gyermekek csak a legszükségesebb ideig tartózkodjanak az átmeneti gondozásban, ezért gyakran változik az otthonban élők összetétele. Azáltal, hogy az Érdekképviseleti Fórum tagjait választani kell, a gyermekek és a szülők képviselői folyamatosan változnak. Javasoljuk, hogy az Érdekképviseleti Fórum formája változzon. A havi rendszerességgel tartott lakógyűlések – szükség esetén – Érdekképviseleti Fórummá alakulhatnának, melyre meghívást kapnának a fenntartó és a dolgozók képviselői, valamint a bent lakó gyermekek szülei. Ez a forma lehetővé tenné, hogy valamennyi gyermek gyakorolja az érdekérvényesítés és a jogvédelem kulturált formáit, megtanulná, hogyan fogalmazza meg véleményét és döntsön felelősségteljesen.
3. A résztvevők egyetértettek abban, hogy a nyilvántartási rendszer IX. számú adatlapjának a vezetése felesleges adminisztrációs terhet jelent a gyermekek átmeneti otthonában, mert az abban található adatok megtalálhatók az egyéb dokumentumokban (kérelem, megállapodás, térítési díj megállapításáról szóló értesítés, átmeneti gondozás megszüntetéséről szóló tájékoztatás stb.) Javasoljuk a IX. számú adatlap kivezetését a nyilvántartási rendszerből.

B) A szekcióban ezen túl az alábbi témákról volt szó:

1. Az intézmény nyilvántartásaiban ellentmondásos helyzetet okoz az, ha a gyermek szakellátásba kerül. Ilyenkor az átmeneti gondozást a távozást megelőző napon kell megszüntetni, miközben az étkezők között még másnap is szerepel a gyermek, amennyiben napközben még az átmeneti otthonban tartózkodik. Félő az is, ha valamilyen rendkívüli esemény történik, hatósági és ellenőrzési eljárásokban az intézmény nem tudja azt bizonyítani, hogy a gyermek jogszerűen tartózkodott az otthonban. Ezekre a napokra állami támogatást nem igényelhet az intézmény és személyi térítési díjat sem szedhet. Jó lenne átgondolni, hogyan lehetne ezeket az ellentmondásokat feloldani.
2. Felmerült az a kérdés, hogy kinek a feladata a „GYSZ-4”- Egészségügyi lap beszerzése. A résztvevők beszámolói szerint a gyámhivatali ellenőrzések során a hatóság vizsgálni szokta ezek meglétét. A konferencián egymásnak ellentmondó vélemények fogalmazódtak meg. A 235/1997. (XII. 17.) Korm. rendelet az alábbiakat tartalmazza:

„Az adatlap funkciója:

a) a gyermek egészségügyi adatainak rögzítésével a veszélyeztetett gyermek alapellátási gondozásának elősegítése,

b) átmeneti gondozás, otthont nyújtó ellátás esetén az ellátó tájékoztatása.

Az adatlap kitöltője: a gyermek védelembe vétele, előreláthatólag 15 napot meghaladó átmeneti gondozása, nevelésbe vétele esetén a család- és gyermekjóléti szolgáltatást nyújtó, illetve – előzmény nélküli elhelyezés esetén – szakellátást vagy az átmeneti gondozást nyújtó szolgáltató felkérésére a gyermek háziorvosa.

A kitöltés ideje: a gyermek védelembe vételekor, előreláthatólag 15 napot meghaladó átmeneti gondozásakor, nevelésbe vételekor, vagy ideiglenes hatályú elhelyezésekor.

Az adatlap továbbítása: a család- és gyermekjóléti szolgálat, illetve gyermekvédelmi gondoskodás esetén a család- és gyermekjóléti központ feladata az adatlap továbbküldése a gyermek gondozását ellátó helyettes szülőhöz, gyermekek átmeneti otthonába vagy a szakellátást nyújtó intézménybe az elhelyezéstől számított 8 napon belül.”

Ebből az szűrhető le, hogy gyermekjóléti alapellátás esetén és védelembe vételkor család- és gyermekjóléti szolgálat vagy család- és gyermekjóléti központ kell, hogy megküldje az átmeneti otthonnak az adatlapot. Abban az esetben azonban, ha nincs gyermekjóléti előzmény, az átmeneti otthonnak kell megkérnie azt, a gyermek háziorvosától.

1. Szó volt arról is, hogy az átmeneti otthonban tartózkodó gyermekek nevelésbe vételének azon eseteiben, amikor az ideiglenes hatályú elhelyezésre csak azért kerül sor, mert a törvényes képviselő nem elérhető vagy nincs törvényes képviselő, megoldható-e az ideiglenes hatályú elhelyezés kikerülése eseti gyám rendelésével? Ezzel megelőzhető lenne a gyermek egyik helyről másikra vándorlása, mert az átmeneti otthonból a végleges gondozási helyére kerülhetni. A kérdést szakértők bevonásával igyekszünk megválaszolni. Amennyiben erre a jelenlegi szabályozás nem ad lehetőséget, javasolni fogjuk a jogszabályok ilyen értelmű módosítását.